Document ID: 32010R0196

NARIADENIE KOMISIE (EÚ) č. 196/2010
z 9. marca 2010,
ktorým sa mení a dopĺňa príloha I k nariadeniu Európskeho parlamentu a Rady (ES) č. 689/2008 o vývoze a dovoze nebezpečných chemikálií
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií (1), a najmä na jeho článok 22 ods. 4,
keďže:
(1)
Nariadením (ES) č. 689/2008 sa uplatňuje Rotterdamský dohovor o udeľovaní predbežného súhlasu po predchádzajúcom ohlásení (postup PIC) na určité nebezpečné chemikálie a prípravky na ochranu rastlín v medzinárodnom obchode (ďalej len „Rotterdamský dohovor“), podpísaný 11. septembra 1998 a schválený v mene Spoločenstva rozhodnutím Rady 2003/106/ES (2).
(2)
Príloha I k nariadeniu (ES) č. 689/2008 by sa mala zmeniť a doplniť, aby sa zohľadnili regulačné opatrenia uplatňované na určité chemikálie podľa smernice Rady 91/414/EHS z 15. júla 1991 o uvádzaní prípravkov na ochranu rastlín na trh (3), smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (4) a nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (5).
(3)
Rozhodlo sa o nezaradení butralínu, dinikonazolu-M, flurprimidolu, nikotínu a propachlóru ako účinných látok do prílohy I k smernici 91/414/EHS s tým účinkom, že je zakázané používať tieto účinné látky ako pesticídy, a preto by sa mali zaradiť do zoznamu chemikálií uvedeného v častiach 1 a 2 prílohy I k nariadeniu (ES) č. 689/2008.
(4)
Rozhodlo sa o nezaradení antrachinónu a dikofolu ako účinných látok do prílohy I k smernici 91/414/EHS a ich nezaradení ako účinných látok do príloh I, I A alebo I B k smernici 98/8/ES, keďže je zakázané používať tieto účinné látky ako pesticídy; preto by sa mali zaradiť do zoznamu chemikálií uvedeného v častiach 1 a 2 prílohy I k nariadeniu (ES) č. 689/2008.
(5)
Rozhodlo sa o nezaradení kyseliny 2-naftyloxyoctovej, propanilu a tricyklazolu ako účinných látok do prílohy I k smernici 91/414/EHS s tým účinkom, že je zakázané používať tieto účinné látky ako pesticídy, a preto by sa mali zaradiť do zoznamu chemikálií uvedeného v častiach 1 a 2 prílohy I k nariadeniu (ES) č. 689/2008. Keďže boli predložené nové žiadosti, ktoré si budú vyžadovať nové rozhodnutia o zaradení do prílohy I k smernici 91/414/EHS, doplnenie do zoznamu chemikálií uvedeného v časti 2 prílohy I k nariadeniu (ES) č. 689/2008 by sa malo uplatňovať až po prijatí nových rozhodnutí o štatúte týchto chemikálií.
(6)
Na svojom štvrtom zasadnutí v októbri 2008 sa na konferencii zmluvných strán Rotterdamského dohovoru rozhodlo o zahrnutí zložiek tributylcínu do prílohy III k tomuto dohovoru s tým účinkom, že na zložky tributylcínu sa vzťahuje postup PIC podľa tohto dohovoru, a tak by mali byť osobitne uvedené v zozname chemikálií v časti 1 a pridané do zoznamu chemikálií v časti 3 prílohy I k nariadeniu (ES) č. 689/2008.
(7)
Osobitné zaradenie zložiek tributylcínu do častí 1 a 3 prílohy I k nariadeniu (ES) č. 689/2008 si vyžaduje zmenu a doplnenie existujúcich položiek triorganociničitých zložiek v častiach 1 a 2 prílohy I k nariadeniu (ES) č. 689/2008 s cieľom preukázať, že tieto položky sa už viac nevzťahujú na zložky tributylcínu.
(8)
Rozhodnutím Komisie 2004/248/ES (6) sa rozhodlo nezaradiť účinnú látku atrazín do prílohy I k smernici 91/414/EHS s takým účinkom, že sa zakázalo použitie atrazínu ako pesticídu a zrušili sa povolenia v prípade prípravkov na ochranu rastlín, ktoré túto účinnú látku obsahujú, s účinkom najneskôr od 30. júna 2007. Keďže tento konečný termín uplynul, existujúce položky v zozname chemikálií v častiach 1 a 2 prílohy I k nariadeniu (ES) č. 689/2008 by sa mali zmeniť a doplniť, aby zodpovedali zákazu používať atrazín.
(9)
Rozhodnutím Komisie 2004/141/ES (7) a rozhodnutím Komisie 2004/247/ES (8) sa rozhodlo nezaradiť účinné látky amitraz a simazín do prílohy I k smernici 91/414/EHS s takým účinkom, že sa zakázalo použitie týchto účinných látok na ochranu rastlín a zrušili sa povolenia v prípade prípravkov na ochranu rastlín, ktoré tieto účinné látky obsahujú, s účinkom najneskôr od 30. júna 2007. Keďže tento konečný termín uplynul a keďže bolo rozhodnuté nezaradiť látky amitraz a simazín ako účinné látky do príloh I, I A alebo I B k smernici 98/8/ES, zakazuje sa použiť tieto účinné látky ako pesticídy, a preto by sa mali existujúce položky v zozname chemikálií v častiach 1 a 2 prílohy I k nariadeniu (ES) č. 689/2008 zmeniť a doplniť, aby zodpovedali zákazu používať tieto látky.
(10)
Príloha I k nariadeniu (ES) č. 689/2008 by sa preto mala zodpovedajúcim spôsobom zmeniť a doplniť.
(11)
S cieľom poskytnúť dostatočný čas členským štátom a priemyslu na prijatie potrebných opatrení by sa malo uplatňovanie tohto nariadenia odložiť.
(12)
Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Príloha I k nariadeniu (ES) č. 689/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. mája 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. marca 2010

Labels: 4
1
20
3
6